**DEĽBA ŠTÁTNEJ MOCI**

**Horizontálna deľba štátnej moci II.**

* **Výkonná moc (exekutíva)**
* **cieľ:** vykonáva parlamentom prijaté zákony; zabezpečuje chod štátu a jeho bezpečnosť;
* výkonnú moc reprezentuje **vláda a hlava štátu**;
* **vláda sa skladá z ministrov**, ktorí spravujú jednotlivé ministerstvá; na čele vlády je predseda vlády (premiér, prvý minister, ministerský predseda), zastupuje ho podpredseda (tzv. vicepremiér);
* **vláda môže vzniknúť dvoma spôsobmi:**
  + ako výsledok všeobecných parlamentných volieb - prezident poverí predsedu víťaznej strany zostavením vlády;
  + ako výsledok prezidentských volieb - novozvolený prezident si zostaví vládu;
* hlava štátu môže vymenovať aj **tzv. úradnícku vládu – vláda odborníkov;** takáto vláda nemusí mať v parlamente väčšinu, ale musí mať podporu parlamentu; (stáva sa to v prípade, že vláda odstúpila, alebo jej bola vyslovená nedôvera, a sú vyhlásené predčasné parlamentné voľby; úradnícka vláda funguje iba do konania predčasných volieb;
* **vláda ako celok je kolektívny orgán** – svoje rozhodnutia prijíma uznesením (t.j. hlasovaním);
* jednotliví členovia vlády (ministri) majú pridelené svoje rezorty (ministerstvá), stoja na ich čele a riadia ich činnosť; minister by mal byť odborníkom v danom odbore (na rozdiel od poslancov, ktorí sú laici a okrem funkcie poslanca môžu vykonávať aj svoje civilné povolanie)
* počet a zameranie ministerstiev vo vláde závisí od podmienok danej krajiny; ministerstvá sú zriaďované zákonom;
* **strategické posty vo vláde:**
  + predseda vlády
  + tzv. strategické ministerstvá: ministerstvo zahraničných vecí, ministerstvo financií a tzv. silové rezorty: ministerstvo vnútra, ministerstvo obrany
* **úlohy vlády:**
  + riadiť chod štátu – vláda je výkonným orgánom politiky štátu;
  + uvádzať rozhodnutia parlamentu do praxe, prijímať nariadenia a vyhlášky na vykonanie zákonov;
  + pripravovať návrhy zákonov a predkladať ich parlamentu (právo tzv. zákonodarnej iniciatívy);
  + pripraviť a predložiť parlamentu na schválenie programové vyhlásenie (tzv. vládny program – základné ciele, ktoré chce vláda počas svojho funkčného obdobia dosiahnuť; na jeho základe vyslovuje parlament vláde dôveru;
* podrobnosti o právomociach vlády stanovuje ústava;
* časť výkonných právomocí sa prenáša na nižšie zložky štátneho aparátu;
* **hlava štátu – prezident (v republike) alebo panovník (v monarchii);**
* **právomoci hlavy štátu:**
  + reprezentuje štát vo vnútri i navonok;
  + uzatvára medzinárodné dohody;
  + menuje štátnych funkcionárov;
  + je hlavný veliteľ vojsk;
* **čestné práva:**
* používa prezidentskú (kráľovskú) stráž a štandardu;
* udeľuje štátne vyznamenania;
* udeľuje tituly;
* **výsostné práva:**
* vypovedáva vojnu a dojednáva mier
* vyhlasuje výnimočný stav
* podrobnosti o právomociach ustanovuje ústava;
* **Vláda Slovenskej republiky**
* je najvyšším orgánom výkonnej moci;
* jej postavenie upravuje šiesta hlava ústavy SR;
* členovia vlády -  predseda (premiér), podpredseda (vicepremiér, príp. viacerí), ministri;
* výkon člena vlády je nezlučiteľný s mandátom poslanca; s výkonom funkcie v inom orgáne verejnej moci; s pracovným pomerom a podnikateľskou činnosťou;
* predsedu vlády vymenúva a odvoláva prezident - poveruje predstaviteľa strany, ktorá zvíťazila vo voľbách, zostavením vlády;
* na návrh predsedu vlády prezident vymenuje a odvolá ďalších členov vlády a poverí ich riadením ministerstiev; minister stojí na čele svojho rezortu a riadi ho; v prípade potreby ministra zastupuje štátny tajomník;
* za člena vlády môže byť menovaný občan SR, ktorý je voliteľný do NR SR;
* vláda po svojom menovaní musí predstúpiť pred NR SR, predložiť jej svoj program (tzv. programové vyhlásenie vlády – ciele, ktoré chce vláda počas svojho volebného obdobia dosiahnuť vo všetkých oblastiach politiky štátu – vnútorná i zahraničná politika) - požiada NR SR o vyslovenie dôvery;
* **vláda ako celok, ale aj jej jednotliví členovia (ministri, podpredsedovia vlády, predseda vlády) sú za výkon svojej funkcie zodpovední NR SR;**
  + NR SR môže kedykoľvek vysloviť nedôveru celej vláde alebo jednotlivému členovi;
  + samotná vláda môže aj počas volebného obdobia požiadať o vyslovenie dôvery - napr. môže spojiť hlasovanie o návrhu zákona s hlasovaním o dôvere vláde;
* ak NR SR vysloví vláde nedôveru, prezident vládu odvolá;
* ak NR SR vysloví nedôveru predsedovi vlády, prezident ho odvolá a odstúpi celá vláda;
* ak NR SR vysloví nedôveru niektorému z ministrov, prezident ho odvolá;
* člen vlády môže podať demisiu (sám odstúpi z funkcie) prezidentovi SR;
* návrh na odvolanie člena vlády môže prezidentovi podať aj predseda vlády;
* celá vláda podá demisiu vždy po ustanovujúcej schôdzi novozvolenej NR SR;
* **vláda ako celok o svojich rozhodnutiach hlasuje – je to kolektívny orgán;**
  + je schopná uznášať sa, ak je prítomná nadpolovičná väčšina jej členov;
  + na prijatie uznesenia je potrebný súhlas nadpolovičnej väčšiny všetkých jej členov;
* **Právomoci vlády:**
  + podáva návrhy zákonov;
  + vydáva nariadenia vlády a vyhlášky ministerstiev - sú to tzv. vykonávacie predpisy - nimi sa vykonávajú zákony – obsahujú podrobnejšie a konkrétnejšie rozpracovanie problematiky ako zákon;
  + pripravuje štátny rozpočet a štátny záverečný účet;
  + prijíma opatrenia na zabezpečenie hospodárskej, sociálnej a inej politiky štátu ;
  + rozhoduje o zásadných otázkach zahraničnej politiky;
  + udeľuje amnestiu vo veciach priestupkov.
* **Prezident SR**
* jeho postavenie upravuje šiesta hlava ústavy SR;
* je hlavou SR - reprezentuje SR vo vnútri i navonok; svojím rozhodovaním zabezpečuje riadny chod ústavných orgánov;
* svoju funkciu vykonáva podľa svojho svedomia a presvedčenia;
* je to volená funkcia na obdobie piatich rokov;
* kandidátov na prezidenta navrhuje:
  + najmenej 15 poslancov NR SR;
  + občania SR na základe petície – 15 000 podpisov;
* za prezidenta možno zvoliť každého občana SR, ktorý je voliteľný do NR SR a dosiahol vek 40 rokov;
  + do funkcie môže byť zvolený najviac v dvoch po sebe nasledujúcich obdobiach;
* volia ho občania SR v priamych voľbách s tajným hlasovaním;
* za prezidenta je zvolený kandidát nadpolovičnú väčšinu hlasov;
  + ak ani jeden z kandidátov nezíska potrebnú väčšinu, koná sa druhé kolo volieb, do ktorého postupujú dvaja kandidáti s najväčším počtom hlasov;
  + víťazom druhého kola je kandidát, ktorý získal najväčší počet hlasov;
* prezident nesmie vykonávať inú platenú funkciu alebo podnikateľskú činnosť;
* funkcia prezidenta je nezlučiteľná s funkciou poslanca, člena vlády, sudcu, prokurátora, príslušníka ozbrojených síl;
* prezident sa môže svojej funkcie kedykoľvek vzdať;
* ak nie je prezident zvolený alebo sa funkcia prezidenta predčasne uvoľnila právomoci prezidenta prechádzajú na predsedu parlamentu a vládu SR (tá môže výkonom právomocí splnomocniť svojho predsedu);
* prezidenta možno odvolať z funkcie pred skončením volebného obdobia ľudovým hlasovaním;
  + vyhlasuje ho predseda NR SR na základe uznesenia NR SR prijatého najmenej trojpätinovou väčšinou všetkých poslancov;
  + prezident je odvolaný, ak za jeho odvolanie hlasovala nadpolovičná väčšina všetkých oprávnených voličov;
  + ak prezident v ľudovom hlasovaní nebol odvolaný, rozpustí prezident NR SR a konajú sa predčasné parlamentné voľby;
* prezidenta možno stíhať len za úmyselné porušenie ústavy alebo vlastizradu - obžalobu podáva NR SR trojpätinovou väčšinou všetkých poslancov na Ústavný súd;
* **Právomoci prezidenta:**
* **suverénne právomoci** – nepotrebuje súhlas iného štátneho predstaviteľa:
* reprezentuje štát;
* zastupuje SR navonok dojednáva medzinárodné zmluvy;
* menuje a odvoláva predsedu a ostatných členov vlády;
* zvoláva ustanovujúcu schôdzu NR SR;
* podpisuje zákony - má právo relatívneho (suspenzívneho) veta - môže vrátiť zákon s pripomienkami na opätovné prerokovanie;
* vymenúva vysokoškolských profesorov;
* vymenúva generálov;
* vymenúva sudcov;
* udeľuje vyznamenania;
* vyhlasuje referendum;
* podáva NR SR správy o stave Slovenskej republiky;
* **kontrasignačné právomoci** – potrebuje spolupodpis niektorého štátneho predstaviteľa – predsedu vlády alebo ním povereného ministra:
* prijíma a poveruje vedúcich diplomatických misií;
* udeľuje individuálnu milosť a amnestiu;
* je hlavným veliteľom ozbrojených síl;
* **Súdna moc (jurisdikcia)**
* **cieľ:** kontroluje dodržiavanie zákonov a rieši prípady ich nedodržania; kontroluje zákonodarnú a výkonnú moc;
* reprezentuje ju: **sústava súdov; Ústavný súd;**
* **sústavu súdov tvoria:**
  + prvostupňové súdy - vo veci (občianskoprávne a trestnoprávne spory) rozhodujú ako prvé a voči ich rozhodnutiu sa možno odvolať na druhostupňovom súde;
  + druhostupňové súdy - rozhodujú o odvolaniach voči rozhodnutiu prvostupňového súdu (+ v niektorých trestnoprávnych veciach rozhodujú ako prvostupňové);
  + najvyšší súd - je vždy odvolacím súdom a jeho rozhodnutie je konečné, t.j. nemožno sa už voči nemu v rámci vnútorného súdneho systému krajiny odvolať;
* ústavný súd má v systéme súdnej moci osobitné postavenie
  + rozhoduje o tom, či sú prijaté právne normy v súlade s ústavou
  + ako jediný podáva výklad ústavy;
* **nezávislosť súdnictva** – aby dobre plnilo svoje úlohy;
  + funkcie sudcov sú obsadzované nezávisle od politického vývoja v krajine (t.j. nie na základe výsledku volieb);
  + sudcovia sú menovaní (v niektorých krajinách volení) na obdobie presahujúce dĺžku volebného obdobia alebo na doživotie;
  + sudcovia nesmú byť členmi politických strán
  + pri svojich rozhodnutiach sa musia riadiť len zákonmi;
* **Súdy SR**
* súdy rozhodujú v občianskoprávnych a trestnoprávnych veciach;
* súdy rozhodujú v **senátoch** (3 – 5 členných); okrem prípadov, keď zákon stanoví, že vo veci môže rozhodnúť **jediný sudca (samosudca)** – ide o menej závažné veci – napr. občianskoprávne spory na úrovni okresného súdu;
* súdne konanie je verejné *(ak súd nerozhodne inak)*;
* rozsudky sa vyhlasujú v mene SR a vždy verejne;
* **sudcovia sú pri výkone svojej funkcie nezávislí a pri rozhodovaní viazaní len zákonmi;**
* **sudcov vymenúva a odvoláva prezident SR na návrh Súdnej rady;**
* vymenúva ich bez časového obmedzenia;
* za sudcu môže byť menovaný občan SR, ktorý dosiahol vek 30 rokov, má vysokoškolské právnické vzdelanie a splnil ďalšie podmienky dané zákonom (napr. absolvovanie justičnej skúšky);
  + ak je menovaný sudca členom politickej strany je povinný sa svojho členstva vzdať;
* sudca vykonáva svoju funkciu ako povolanie, **výkon sudcovskej funkcie je nezlučiteľný s akoukoľvek inou činnosťou** (okrem správy vlastného majetku, vedeckej, pedagogickej, umeleckej činnosti);
* sudca sa svojej funkcie môže vzdať;
* prezident na návrh Súdnej rady musí sudcu z funkcie odvolať, ak je sudca právoplatne odsúdený za úmyselný trestný čin, príp. je disciplinárnym senátom potrestaný za čin, ktorý je nezlučiteľný s výkonom funkcie sudcu;
* prezident môže sudcu odvolať, ak dosiahol vek 65 rokov (alebo mu dlhodobo zdravotný stav nedovoľuje vykonávať povolanie sudcu);
* na riadení a správe súdov sa podieľajú aj orgány sudcovskej samosprávy (napr. sudca podlieha disciplinárnemu senátu);
* **Súdna rada**
  + tvoria ju predseda Najvyššieho súdu (je zároveň predsedom Súdnej rady);
  + ďalší sudcovia, ktorých volí NR SR, a menuje prezident SR;
  + členom Súdnej rady môže byť bezúhonná osoba, ktorá má vysokoškolské právnické vzdelanie a najmenej 15 rokov odbornej praxe;
  + funkčné obdobie jej členov je päť rokov;
* **Kompetencie Súdnej rady:**
  + predkladať prezidentovi SR návrhy kandidátov na vymenovanie a odvolanie sudcov;
  + predkladať prezidentovi SR návrhy na vymenovanie predsedu Najvyššieho súdu SR;
  + rozhodovať o pridelení a preložení sudcov;
  + voliť a odvolávať členov disciplinárnych senátov;
* **Sústavu súdov v SR tvoria:**
  + **okresné súdy** – konajú ako prvostupňové súdy;
  + **krajské súdy** - konajú ako druhostupňové (len v prípadoch, ktoré určuje zákon – niektoré závažnejšie trestné činy – konajú ako prvostupňové);
  + **Najvyšší súd:**
    - koná vždy ako odvolací súd;
    - jeho rozhodnutie je konečné;
    - sídlo: Bratislava;
    - na čele stojí predseda Najvyššieho súdu;
    - menuje ho na návrh Súdnej rady spomedzi sudcov Najvyššieho súdu prezident republiky na obdobie 5 rokov;
  + **Ústavný súd** - osobitné postavenie;
    - sídlo: Košice;
    - je nezávislým súdnym orgánom ochrany ústavnosti;
    - **rozhoduje o** súlade prijatých právnych noriem s ústavou; o tom, či je predmet referenda v súlade s ústavou; o sťažnostiach fyzických osôb, ak namietajú porušenie ľudských práv a slobôd; podáva záväzný výklad ústavy, ak je vec sporná;
    - proti rozhodnutiu ústavného súdu nie je možné podať opravný prostriedok (napr. odvolanie);
    - ústavný súd začne konanie, ak návrh podá najmenej 1/5 poslancov NR SR; prezident SR; vláda SR; súd; generálny prokurátor; (v určitých prípadoch aj občan);
    - **Ústavný súd sa skladá z 13 sudcov, ktorých do funkcie vymenúva prezident na návrh NR SR, na obdobie 12 rokov;**
    - za sudcu Ústavného súdu môže byť menovanýobčan SR, ktorý dosiahol vek 40 rokov, má vysokoškolské právnické vzdelanie a najmenej 15 rokov praxe v oblasti práva;
* **Špecializovaný trestný súd**
* sídlo: Pezinok (detašované pracovisko: Banská Bystrica);
* jeho úlohou je stíhanie korupcie, organizovaného zločinu, trestných činov verejných činiteľov a najzávažnejších trestných činov finančnej a majetkovej kriminality;
* v zásade má postavenie prvostupňového súdu;
* proti jeho rozhodnutiu je možné odvolať sa na Najvyšší súd.